Օդային չակերտներ

Օդային չակերտներ, ժեստ, որը նշանակում է չակերտներ բանավոր խոսքի ժամանակ: Ժեստը վիրտուալ չակերտների պատկերումն է. երկու ձեռքերն էլ ուսերի լայնությանը պահում են խոսողի աչքերի կամ ուսերի մակարդակում, ընդ որում՝ ցուցամատը և միջնամատը յուրաքանչյուր ձեռքի վրա ծալվում են չակերտների մեջ գրված արտահայտության սկզբում և վերջում։ Օդային չակերտներով արտահայտությունը հաճախ շատ կարճ է, ոչ ավելի, քան մի քանի բառ: Օդային չակերտները հաճախ օգտագործվում են երգիծանքի, սարկազմի, հեգնանքի կամ էվֆեմիզմի արտահայտման համար և նման են տպագրության հեգնական չակերտներին:

Նման ժեստի օգտագործումը արձանագրվել է 1927 թվականին, Գլենդա Ֆարելն օդային չակերտներ օգտագործել է 1937 թվականին՝ «Նախաճաշ երկուսի համար» կատակերգության ժամանակ։ Շատ ավելի վաղ՝ 1889 թվականին, Լուիս Քերոլը իր վերջին վեպում նկարագրել է նման գաղափար՝ օդային փակագծեր և օդային հարցական նշան։ «Օդային չակերտներ» եզրույթը առաջին անգամ հայտնվել է 1989 թվականին «Spy» ամսագրում` Փոլ Ռուդնիկի և Կուրտ Անդերսենի հոդվածում, որոնք պնդում են, որ դրանք սովորական ժեստ են դարձել 1980 թվականին։

Այս ժեստը հաճախ օգտագործվում է «Celebrity Charades» (1979) հեռուստաշոուում՝ մեջբերումներ կամ արտահայտություններ նշելու համար: «Emergency» (1972) սերիալի «Nurse's Wild» սերիայում Ռոյ Դեսոտոյի կերպարն օդային չակերտներ է օգտագործում «Rampart Hospital» բազային կայանում:

Օդային չակերտները հատկապես հայտնի են դարձել 1990-ական թվականներին, ինչը շատերը վերագրում են կատակերգու Ստիվ Մարտինին, որը հաճախ չափազանցված ուշադրությամբ դրանք օգտագործել իր շոուում։ Օդային չակերտների ժողովրդականության ևս մեկ պատճառ Է դարձել ագրեսիվ, սակայն հասարակության մեջ անշնորհք մեկնաբան Բենեթ Բրաուերի կերպարը «Saturday Night Live» հումորային սքետչ-շոուում (խաղում է կատակերգու Քրիս Ֆարլին), որն օգտագործում է օդային չակերտները, երբ ծաղրում է հասարակության սպասելիքները իր նկատմամբ: Բացի այդ, Օսթին Փաուերսի ֆիլմերում դոկտոր Չարը հաճախ իր կամակատարներին որևէ բան բացատրելու ժամանակ օգտագործում է օդային չակերտներ, մասնավորապես՝ իրական արտահայտություններ օգտագործելիս, որոնք նա սխալմամբ կարծում է, թե ինքն է հորինել, օրինակ՝ «լազեր» և «Մահվան աստղ» և մեկ հեռացված տեսարանում նա նույնիսկ պնդում է, թե հենց ինքն է հնարել ժեստը: 

1996 թվականին «HBO»-ի  «Back in Town» հատուկ ներկայացման մեջ կատակերգու Ջորջ Քարլինը ծաղրում է «Ազատ լողացող անբարյացակամություն» հատվածի «Չակերտներ օդում» կադրում օդային չակերտների օգտագործումը:

Ծանոթագրություններ 

Կետադրություն
Ժեստեր
Հռետորություն
Արևմտյան մշակույթ